आज मैं ब्लॉग यात्रा की शुरुआत कश्मीर से नही बल्कि केरल से करने जा रहा हूँ। ब्लॉगर हैं बालसुब्रमण्यम लक्ष्मीनारायण, पर लोग उन्हें आमतौर पर बाला ही कहते हैं। दक्षिण भारतीयों में उनके नाम का संक्षेपन बालू होता है। वे पेशे से हिंदी अनुवादक और अहमदाबाद के निवासी हैं। उनका जन्म वर्ष 1962 में केरल के पोन्नानी नाम के समुद्र-तटीय गावं में हुआ था। केरल में ही, चिट्टूर और नूरणी नामक स्थानों में उनकी प्राथमिक शिक्षा मलयालम भाषा में हुई। पर वे केरल में अधिक समय के लिए नहीं रहे। जब वे सात या आठ साल के थे, तो लखनऊ चले आए, जहां उनकी स्कूली पढ़ाई सेंट फ्रांसेस कालेज में पूरी हुई। बीएससी दिल्ली के हंसराज कालेज से की। उन्होने हिंदी में दिल्ली विश्वविद्यालय से एमए भी किया। तत्पश्चात इग्नू से एमसीए (मास्टर ओफ कंप्यूटर एप्लिकेशेन्स) की डिग्री भी हासिल की। ग्रेजुएशन के बाद उन्हें अहमदाबाद स्थित एक पर्यावरण शिक्षण संस्था में लेखक-अनुवादक की नौकरी मिली। यह 1985 की बात है। तब से वे अहमदाबाद में ही हैं। वर्ष 2007 में उन्होने नौकरी छोड़कर अनुवाद और स्वतंत्र लेखन को ही पूरा समय देना शुरू कर दिया। वे हिंदी, अंग्रेजी, गुजराती, तमिल और मलयालम भाषाएं जानते हैं, और इनमें से प्रथम दो भाषाओं में खूब लिखते और अनुवाद करते हैं। इनका ब्लॉग है - केरल पुराण । जिसमें उन्होने केरल तथा मलयालम भाषा और उसके साहित्य के बारे में खूब लिखा है।